Noul design al aplicației are ca scop principal menținerea unui aspect proaspăt și accesibil, potrivit declarațiilor producătorilor. Modificările includ o ajustare subtilă a paletei de culori, verdele – culoarea emblematică a WhatsApp – fiind folosit într-o manieră mai reținută și selectivă.
Noul design se bazează pe nuanțe de verde și alte culori neutre pentru a simplifica și a îmbunătăți experiența vizuală a utilizatorilor, scrie Android Authority.
Una dintre cele mai notabile modificări este noua interpretare a modului întunecat (Dark Mode). Acesta a fost îmbunătățit pentru a oferi un contrast mai ridicat și tonuri mai intense, ce promit o vizualizare mai confortabilă și mai puțin obositoare pentru ochi.
De asemenea, interfața utilizatorului a fost actualizată, incluzând pictogramele, ilustrațiile și fundalurile ferestrelor de chat, care vor avea acum forme mai rotunjite și animații mai dinamice. În plus, fundalul implicit al ferestrelor de chat a fost și el actualizat.